Կանչ (թերթ, Բեյրութ)

«Կանչ», քաղաքական, հասարակական և գրական շաբաթաթերթ։ Լույս է տեսել 1971 թվականից, Բեյրութում։ Հրատարակության պատասխանատուն էր Հ. Մատեյանը։

Լիբանանի կոմունիստական կուսակցության քաղաքականության արտահայտիչն էր։ Լուսաբանում էր Լիբանանի և միջազգային կոմունիստական շարժումը, ԽՄԿԿ և Հայաստանի կոմունիստական կուսակցության գործունեությունը, արծարծում արաբ ժողովրդի սոցիալական և տնտեսական, ազգային-ազատագրական պայքարի հարցեր։

Լայն տեղ է հատկացրել Խորհրդային Հայաստանում տեղի ունեցող իրադարձություններին, պրոպագանդում հայրենիքի մշակութային և տնտեսական վերելքը։ Աշխատելով սփյուռքահայությանը համախմբել հայրենիքի շուրջը, նրան մտահոգող հարցերի լուծումը «Կանչ» թերթի գլխագիրը կապում էր հայրենիքի պետականության հետ։ 

Ջատագովել է հայ և արաբ ժողովուրդների բարեկամությունը։ Օգտվել է ՏԱՍՍ-ի և Արմենպրեսի հաղորդագրություններից, արտատպել խորհրդահայ գրողների ստեղծագործություններ և մշակույթի գործիչների հոդվածներ։ Տպագրել է գրական էջեր, արվեստի հարցերին նվիրված նյութեր, մարզական լուրեր։ 

Հանդիսացել է Լիբանանի կոմունիստական կուսակցության «Ալ-Նիդա» արաբերեն օրաթերթի հավելվածը։ 

Լիբանանի հայկական շաբաթաթերթեր
Հայկական քաղաքական պարբերականներ
Հայկական հասարակական պարբերականներ
Հայկական գրական պարբերականներ
Հայկական մշակութային պարբերականներ